महतारी-बाप कस पालन पोसन अऊ गुरु कस देथे परोपकार के सिक्छा
वता, गुरु, महतारी, बाप एकर करजा ल कभू कोनो मइनखे उतारे नई सकय। हमेसा उनकर रिनी ही रहिथे। रुख मन भी हमर देवता समान हे जऊन ह हमन ल सदा साथ देवत ही रहिथे। महतारी बाप कस हमर पालन पोसन करत रहिथे, गुरु कस हमन ल सिक्छा घलो देथे परोपकार के सिक्छा। रुख मन हमेसा मइनखे मन के नि:स्वारथ सेवा करत रहिथे। रुख के फल से लदे डारी ले हमन ल नम्र होके झूके के सिक्छा मिलथे ए परकार ले रुख मन हमर देवता, गुरु, महतारी सबो आय। रुख मन हमर घर परिवार के सदस्य के समान होथे। अन्न, पानी, हवा मइनखे मन के जीये के अधार आय। मइनखे मन के जिनगी म पसु अऊ रुख के अड़बड़ महत्ता हे पसु ले हमन ल दूध, दही, गोबर, चमड़ा अऊ पौष्टिक जीनिस मिलथे, उहे रुख ले भी हमन ल जीये बर अड़बड़ सहयोग मिलथे ओकर द्वारा प्राप्त लाभ के कोनो सीमा नई हे। पसु अऊ रुख मन बोलय भर नहीं जीव तो उहू मन म रथे। अगर ए रुख मन संसार म नई रहतीस त मइनखे मन के जीवित रहना संभव नई रहतीस।
रुख ले हमन ल फल-फूल भर नहीं बल्कि ये मन मइनखे के सांस ले निकलइया जहरीला गैस कार्बन डाई आक्साइड ल अपन म सोख के हमन ल निरंतर सुद्ध हवा देवत रहे के श्रेय सिरिफ रुख मन ल ही हे। रुख मन दिनभर एही बुता करत रहिथे आक्सीजन नाव के ‘प्रानवायु’ उगलत रहिथे। मइनखे मन बर एही ह ‘जीवन अधार’ आय। आक्सीजन के कमी परे ले मइनखे के जिनगी संकट म पर जाथे। अगर रुख नई रइही त ए दुनिया म आक्सीजन के कमी पर जाही अऊ मइनखे के देह अऊ आगी जरोय ले निकले जहरीला हवा कार्बन डाई आक्साइड ले जम्मो अकास दूसित हो जाही। हर तरह ले रुख ह मइनखे मन बर ‘जीवन दाता’ आय। आंखी ल हरियर, हरियर देखे म अड़बड़ सांति मिलथे मन ह घलो हुलास ले भर उठथे। हरियर-हरियर दूबी, नान-नान पेड़ पऊधा बरसा के दिन म सोभा देथे लेकिन रुख मन तो आठो काल बारों महीना सीतलता परदान करथें। ओकर छइंहा म कतको मइनखे, पसु-पछी अपन थकान ल भुला के अराम पाथें। रुख मन एक परकार के ‘धरमसाला’ आय।
फूल मन ल देख के मन परसन्न हो जाथे अऊ फल मन म तो ओ ‘जीवन तत्व’ हे जऊन ह मइनखे मन ल निरोगी अऊ ‘दीर्घ-जीवी’ बनाथे। कीमती फल वाले रुख ले आमदनी घलो खेती किसानी ले जादा ही होथे। संतरा, नीबू, चीकू, सेब, बीही, लीची, सहदूत ए मन तीन ले चार साल के रखवारी, सिंचाई, अऊ सुघ्घर देखभाल करे जाय त हमन ल अच्छा आमदनी मिल सकथे। आमा, जामुन, मऊहा, कटहर, अंवरा, पीपर, बर जइसे रुख कोनो एक घव लग गय त सदा दिन बर इनकर ले हमन ल अऊ हमर अवइया पीढ़ी मन ल लाभ ही मिलत रइही। पपीता, केरा तो थोरकन भुइंया म ही उगाय जा सकथे एकर ले घर के सोभा बढ़थे अऊ पुस्टई अहार घलो मिलथे। मइनखे मन ल जीये बर रोज भोजन, पानी के संगे-संग लगभग 10,000 लीटर हवा के जरूरत परथे। पीपर के पेड़ ह दमा नासक, हिरदे पोसक, रोग नासक अऊ रोग प्रतिरोधक सक्ति बढ़ाय वाला पेड़ होथे। सब तरह ले उपयोगी आय रुख लगाय अऊ ओकर संरछन करे म। एक समय अइसे रहिन कि जब खेत के मेड़ म मनोरंजन करय, व्यायाम करय अब तो जम्मो डहर सुन्ना-सुन्ना लगथे।
मइनखे मन बर जिनगी के अधार ‘रुख’
भावना श्रीवास तखतपुर
hne_Deva hne_Deva hne_Deva hne_Deva hne_Deva awa_Deva